dh-unibe/image-text_koenigsfelden-charters-post-1500 huggingface dataset:
Ich, junnpfròw Aͤnly von Schoͤnòw, thuͦn kundt ✳ unnd zuͦ wùssenn aller mencklichem, ✳ als ich
dann ussz sundren ursachenn, ✳ mich darzuͤ bewegennd, ✳ in denn willenn bin kommēn, ✳ mich von dem gotzhussz zuͤ Kùngsfeldenn zuͦ fuͤgenn ✳ unnd den waͤltlichenn stàtt anzùnemmenn, ✳ dahar sich nun begäbenn, ✳ das mit mir des guͦts halb, ✳ so ich an barem geltt, ✳ cleider ✳ unnd cleinettern, ✳ ouch
inlibdinngs weisz ✳ in solich gotzhusz gebraucht, ✳ soͤlicher gstaltt verkommēn ist, ✳ das mich wol benuͤgt.
harūmb mich dàgàgenn ✳ schuldigenn pflichtenn nàch ✳ zuͦ erzoͤugenn, ✳ so sag unnd laussen ich ✳ das obbemeltt gotzhussz, ✳ ouch dero castenvoͤgtt, ✳ verwaltter ✳ unnd inhaber ✳ unnd dero nàchkommēn ✳ fùr mich
unnd min erbenn ✳ unnd alle die, ✳ so disz sach mag beruͤrenn, ✳ obbemaͤlts mins zuͦgebràchten guͦts,
lybdinngs ✳ ouch cleinotter ✳ unnd cleider ✳ halb ✳ quitt, ✳ ledig ✳ unnd loussz. ✳ allso das sy darumb̄
yetz ✳ unnd hinnàch ✳ geruͤwigett ✳ unnd unersuͤcht sin ✳ unnd belibenn, ✳ ouch ich dàhar ✳ an dasselb gotzhussz ✳ dhein witter vordrung, ✳ anspràch ✳ noch gerächtikeit ✳ habenn ✳ nàch furnaͤmen, ✳ sunder dasselb
gotzhussz ✳ minetthalb ✳ inallwaͤg unbeladenn ✳ unnd unangefochtenn sòlle belibenn, ✳ ungehindret alles des,
so ich dàrwider ✳ zuͤ hillff, ✳ schirm ✳ unnd hanndthabung bruchenn, ✳ dàmit ich das bemaͤldt gotzhusz
unruͤwigen ✳ unnd ansprächenn mòchte, ✳ dann ich mich ✳ desselbenn, ✳ ouch aller fuͦnd, ✳ usszzùg unnd
gefàrd, ✳ dispensation, ✳ ouch geistlicher ✳ unnd waͤltlicher frygung ✳ unnd fursaͤchnung, ✳ wie ✳ oder ussz
was grunds ✳ die usszgebraucht ✳ unnd erlanngt moͤchtenn werdenn, ✳ unnd besunder ouch des reͣcht₎,
so ein gmeine verzichn̄ng àne vorganng einer sunderbaren ✳ alls unnùtz widerspricht, ✳ entzign̄
unnd begaͤbenn hab, ✳ alles in güttenn trüwen ✳ unnd mit hannd ✳ unnd gwalt ✳ des edlenn, erenvestenn junckher Jòrggenns von Schònow, ✳ mines liebenn gebaͤrers, ✳ gehanndlet ✳ unnd volzogenn, ✳ das
ouch ich, jetzgmeltter von Schoͤnow, ✳ bekenn ✳ von waͤgenn ✳ min ✳ unnd miner tochter ✳ sölicher gstalt
beschaͤchenn ✳ unnd disz alles mit ✳ minem gunst, ✳ wüssenn ✳ unnd willenn ✳ beschlossenn sin ✳ und
hab ouch dem allem ✳ zuͤ guͤttem bestannd ✳ unnd sicherheitt ✳ mich, ✳ min tochter ✳ unnd all min erbenn, ✳ des so obbstàtt zeùbersagende ✳ ussz gebrust ✳ unnd kundtlichen mangell ✳ mines eygnen
insigells ✳ mitt ernnst gebaͤttenn ✳ unnd erbettenn ✳ die frommēn, wysenn schulthessen unnd
ràtt zuͦ Brugg, ✳ min lieb herrenn, ✳ das sy ir statt secrett ✳ insigell, ✳ ir statt, ✳ inenn allenn und
irenn erbenn ✳ unnd ewigenn inwonern ✳ ganntz àn schadenn, ✳ fùr unns ✳ verwart ✳ unnd zuͦ handn̄
des gotzhusz Kùngsfeldenn ✳ wir gebenn habenn, ✳ beschaͤchenn uff suntag ✳ naͤchst vor der zaͤchē
tusenndt rittrenn tag, ✳ von xp̄i unnsers herren geburt ✳ zaltt fùnffzaͤchenhundert ✳ zwäntzig und vier
jàre.
F. Aargau
aa
Anna von Schoͤnnòw
Son̄t: vor 10000 , Rittertag
1524 .
✳
1524 , Juni 19 .
F. Aargau .